ውርጃ

ውርጃ ማለት አንድ ፅንስ በተፈጥሯዊ የዕድገት ኡደት ውስጥ አልፎ ወደ ሙሉ ውልደት ሳይደርስ፣ በሰው  ጣልቃ ገብነት እንዲቋረጥ የማድረግ ተግባር ነው። ይህ ሂደት በተለያዩ የጤና እክሎች፣ በዘረመል ችግሮች ወይም በተፈጥሯዊ ምክንያቶች ፅንሱ በራሱ ጊዜ በማህፀን ውስጥ ከሚሞትበት ሂደት (ጭንገፋ) የሚለየው፣ ሂደቱ የታቀደ እና ሆን ተብሎ የሚከናወን በመሆኑ ነው።

## የውርጃ አይነቶች
የማህጸን የተጸነሰ ጽንስ ውርጃ እንዲፈጸምበት ከተፈለገ እንደየእድገት ደረጃው በተለያዩ ዘዴዎች ይወርዳል።

### በመድኃኒት የሚከናወን ውርጃ
center|thumb|232x232px|ልጅ ማስወረጃ መድሃኒትበመድኃኒት የሚከናወን ውርጃ፣ ፅንሱ ሞቶ ከማህፀን እንዲወጣ የሚያደርጉ ንጥረ ነገሮችን በመውሰድ የማስወረድ ሂደት ነው። ይህ ተግባር በሁለት ዋና ዋና ደረጃዎች የሚከፈል ሲሆን፣ የሚከተሉትን ያካትታል፦
***የሆርሞን ማክሸፊያ:** በመጀመሪያው ደረጃ የሚሰጠው መድኃኒት ሴቲቱ እርግዝናው እንዲቀጥል የምታመነጨውን ፕሮጄስትሮን የተባለ ሆርሞን ሥራ ያከሽፋል፤ ይህም የፅንሱ እትብት ከማህፀን ግድግዳ እንዲለያይና ምግብና ኦክስጅን በማሳጣት ፅንሱ እንዲሞት ያደርጋል። 
***የማህፀን መኮማተር:** ከመጀመሪያው መድኃኒት በኋላ ከ24 እስከ 48 ሰዓታት ባለው ጊዜ ውስጥ ሁለተኛው መድኃኒት ይሰጣል። ይህ ንጥረ ነገር ማህፀን በኃይል እንዲኮማተር በማድረግ(ሰው ሰራሽ ምጥ)፣ የሞተው ፅንስ ከማህፀን ውስጥ ተገፍቶ እንዲወጣ ያደርጋል።
ይህ ክንውን የሚፈጸመው ፅንሱ ከተፀነሰበት ዕለት ጀምሮ እስከ 12 ሳምንታት ባለው ጊዜ ውስጥ ነው።

### በቀዶ ጥገና የሚከናወን ውርጃ

#### 1.በቫኪዩም(መምጠጫ መሳርያ) የሚደረግ ውርጃ
ይህ ሂደት የማህፀንን በር በመክፈት መምጠጫ መሳርያ በመጠቀም ፅንሱን ከማህፀን ውስጥ የማስወጣት ተግባር ነው። ይህ ተግባር የሚከተሉትን ዋና ዋና ደረጃዎች ያካትታል፦
* **ዝግጅት :** የማህፀን መተርተር ወይም መበሳት እድልን ለመቀነስ ሴቲቱ ማህፀኗ በቀላሉ እንዲከፈት የሚያስችል የሚያላላ ንጥረነገር በክኒን መልክ ይሰጣታል።
* **ማደንዘዣ:** ሂደቱ ህመም ስለሚያስከትል ሴቲቱ ማህፀኗ አካባቢ ማደንዘዣ በመርፌ ይሰጣታል። በአንዳንድ ሁኔታዎች ደግሞ ሙሉ በሙሉ ወይም በከፊል ማደንዘዣ ሊሰጥ ይችላል።
* **ብልትን መወጠር:**   ስፔኩለም በተባለ መሣሪያ አማካኝነት ብልት ተከፍቶ እንዲወጠር ይደረጋል።
**ማህፀንን መክፈት:** ቴናኩለም በተባለ መሳሪያ ማህፀኗ ተከፍቶ እንዲወጠር ይደረጋል።
* **መምጠጥ**፡ ካኑላ የተባለ ሌላኛው ጫፉ 65cmHg ግፊት ከሚያመነጭ መምጠጫ መሳርያ ጋር የተገናኘ ትቦ አፍ ወደ ማህፀን ውስጥ ይገባል። እንሽርት ከረጢም ይበሳና ፈሳሹ በመሳሪያው ይመጠጣል። አስከትሎም የመሳሪያው ግፊት ፅንሱን በመጨፍለቅና በመምጠጥ ካኒስተር ወደ ተሰኘ ብልቃጥ ይተፋዋል። 

thumb|በመምጠጫ ማሽን የሚፈፀም ውርጃ በአልትራሳውንድ ሲታይ

ፅንሱ ከ**12 -16 ሳምንት** እድገት ካለው መድሀኒቱ ላይሰራ ስለሚችል ይሄንን ክንውን ይጠቀማሉ።

#### '''2.ፅንሱን በክፍልፋይ ማስወጣት ውርጃ'''
ይህ ሂደት ፅንሱ ከ16 ሳምንት በላይ ከሆነ ፣ በመጠኑ ትልቅ በመሆኑና አጥንቶቹ በመጠናከራቸው ምክንያት፣ በመምጠጥ ብቻ ለማስወጣት በማይቻልበት ወቅት ጥቅም ላይ የሚውል የውርጃ ዘዴ ነው። ሂደቱ የማህፀን በርን በሰፊው በመክፈት እና ልዩ ልዩ የብረት መሣሪያዎችን በመጠቀም ፅንሱን በክፍልፋይ በመቆራረጥ የማስወጣት ተግባርን ያካትታል።
የሂደቱ ዝርዝር አከዋወን:

**የማህፀን በርን ማዘጋጀት**

የሴቲቱ ማህፀን በር እንዲላላና እንዲከፈት ኦስሞቲክ ዳይሌተሮች የተባሉ ንጥረ ነገሮች ጥቅም ላይ ይውላሉ። እነዚህ ማህፀን በር ላይ ከተሰገሰጉ በኋላ የማህጸንን እርጥበት በመምጠጥ ቀስ በቀስ ስለሚወጠሩ የማህፀን በር እንዲሰፋ ያደርጋሉ። ይህ ዝግጅት እንደየሁኔታው ከ24 እስከ 48 ሰዓታት ሊወስድ ይችላል።

**ማደንዘዣ እና ዝግጅት**

ሂደቱ ከፍተኛ ሕመም ስለሚኖረው ፣  ግለሰቧ ሙሉ በሙሉ እንድትተኛ የሚያደርግ አጠቃላይ ማደንዘዣ ይሰጣታል። ከዚያም የላላው የማህፀን በር በልዩ መሣሪያ ተወጥሮ እንዲከፈት ይደረጋል።

**የፅንስ ከረጢትን መብሳት**

አስወራጁ የመብሻ መሣሪያ በመጠቀም የፅንስ ከረጢቱን ይበሳል፤ ቀጥሎም በውስጡ ያለው የእንሽት ውሃ በፓምፕ ተመጥጦ ይወጣል።

**ፅንሱን በክፍልፋይ ማስወጣት**

አስከትሎም መቆንጠጫ ብረት (ሶፈር) በማስገባት የፅንሱ አካላት በመቆንጠጥና በመጠምዘዝ ይገነጣጠላሉ። በመጀመርያ እጅ እና እግሩ ተገንጥሎ የሚወጣ ሲሆን ቀጥሎ አንጀት ልብ ሳንባ ወዘተ እየተገነጠሉ ይወጣሉ።  የማህፀን ክፍተት ያለምጥ የፅንሱን ጭንቅላት ለማውጣት የማያስችል በመሆኑ የመጨፍለቂያ መሳርያ ተጠቅመው ራስቅሉን በማፍረስ ያወጡታል። አስከትሎም መዛቂያ መሳርያ(ኪውሬት) በማስገባት እትብትና ውስጥ የቀሩ የህፃኑ አካላት ተዝቀው ይወጣሉ። አስወራጁ ሂደቱን ካጠናቀቀ በሁአላ የህጻኑን የተቆራረጡ አካላት መልሶ በመገጣጠም ይቆጥራቸዋል። ይህን የሚያደርገው ሁሉም አካላቶቹ መውጣታቸውን ለማረጋገጥ ነው።

እርግዝናው 24 ሳምንትና ከዛ በላይ የገፋ ከሆነ የሚደረገው ከላይ የተጠቀሰው ሂደት ሲሆን ልዩነቱ ህፃኑ እድገቱ ከፍ ያለ በመሆኑ አካላቱ በሚገነጣጠልበት ጊዜ ህመም ተሰምቶት ስለሚንፈራገጥ አስቀድሞ በአልትራሳውንድ እየታየ ዲኦክሲን የተባለ ንጥረ ነገር የያዘ መርፌ ልቡን በመውጋት ይገደላል።

#### በምጥ የሚከናወን ውርጃ
የገፋ እርግዝና ላይ የሚፈጽም ውርጃ አይነት ነው። ሂደቱ በርካታ ቀናት የሚፈጅ ነው።  

* ህፃኑ ሞቶ እንዲወለድ ፣ አስወራጁ ዲጎክሲን ወይም ፖታሲየም ክሎራይድ የያዘ ትልቅ መርፌ በሴትየዋ ሆድ አልያም ብልት በኩል የሕፃኑን ልብ፣ አካል ወይም ጭንቅላት ላይ በማነጣጠር ይወጋል። ዲጎክሲን የህፃኑን ልብ በማቆም በህፃኑ ላይ ሞት ያስከትላል። በተመሳሳይ ጊዜ፣ አስወራጁ የሴቲቱን የማህጸን ጫፍ ለመክፈት በርካታ ላሚናሪያ የተባሉ ቁሶችን ያስገባል።
* አስወራጁ ህፃኑ መሞቱን ለማረጋገጥ ሁለተኛ የአልትራሳውንድ ምርመራ ሊያደርግ ይችላል። ልጁ አሁንም በሕይወት ካለ፣ የፅንስ ማስወረጃ ባለሙያው ሁለተኛ ገዳይ የሆነ ከፍ ያለ መጠን ያለው ዲጎክሲን ወይም ፖታሲየም ክሎራይድ ለህፃኑ በመርፌ ይሰጣል። በዚህ  ወቅት አያይዞ ፣ አስወራጁ ምጥ የሚያስከትሉ መድኃኒቶችን ለሴቲቱ ሊሰጥ ይችላል። ሴትየዋ የማህጸኗ ጫፍ እየሰፋ የሚፈለግበት ቦታ እስኪደርስ ወደ ቤት ትመለሳለች። ሴትየዋ አብዛኛውን ጊዜ የማህጸን ጫፍዋ እስኪሰፋ ድረስ የሞተውን ልጅ ለመውለድ የሚያስችል በቂ ጊዜ ማለትም ከሁለት እስከ አራት ቀናት ትጠብቃለች።
* ሴትየዋ የሞተውን ልጇን ለመውለድ ወደ ክሊኒኩ ትመለሳለች።በምጥ የሞተውን ልጅ ትወልዳለች። ልጁ ሙሉ በሙሉ ካልወጣ፣ ሂደቱ ቀድሞ ወደተጠቀሰው ፅንሱን በክፍልፋይ ማስወጣት ይቀየራል።

የዚህ የውርጃ ዘዴ ሌላኛው አይነት በህይወት ባለ ህጻን ላይ የሚፈጸም ሲሆን ከመደበኛው ልጅ መውለድ የሚለየው አስወራጁ ህጻኑን ጭንቅላቱን አስቀርቶ ከማህጸን ካወጣ በሁኋላ በቫኪዮም ማሽን አማካኝነት የሚገድለው መሆኑ ነው። ህጻኑ ድንገት ከማህጸን በህይወት ከወጣ ተግባሩ ውርጃ ስለማይባል በወንጀል ያስቀጣል። (ይህ አይነት ውርጃ Intact dilation and extraction ወይም ከፊል ውልደት ውርጃ ይባላል።)

## የውርጃ ህግ
በኢትዮጵያ  እስከ 1997 ዓ.ም ድረስ የእናቲቱ ጤና ለህይወቷ አደገኛ እስካልሆነ ድረስ (ለምሳሌ ከማህፀን ውጭ እርግዝና)ውርጃ መፈፀም የተከለከና ፈፃሚውንም ሆነ እናቲቱን በወንጀል የሚያስቀጣ ድርጊት ነበር።

ይሁንና በ1997ዓ.ም በተሻሻለው የወንጀለኛ መቅጫ ህጉ የላላ ሲሆን ውርጃ 

* ግለሰቧ ከ18 አመት በታች ከሆነች 
* የተረገዘው ልጅ ከዘመድ ወይም መደፈር ከሆነ
* የሴቲቱ የአእምሮ ጤናዬ አይፈቅድልኝም ካለች 
* ፅንሱ አካል ጉዳት ካለበት
እንዲፈፀም ይፈቀዳል።ከላይ የተጠቀሱትን መስፈርቶች ለማሟላት ህጉ ምንም አይነት ማስረጃ መጠየቅን ከልክሏል። መስፈርቶቹን ለማማሏት የሴቲቱ ንግግር እንደ በቂ ማስረጃ ይቆጠራል።

ይሁንና ይህ የማስረጃ ማቅረብ ክልከላ በአተገባበር ደረጃ ውርጃ ሙሉ በሙሉ በሚባል ደረጃ በማንኛውም ምክንያት የተፈቀደ እንዲሆን እንዳደረገው ብዙ የህክምና ባለሙያዎች ይስማማሉ። ለምሳሌ በአካላዊ አቋሟ ከ30 አመት በላይ እንደሆነች ግልፅ የሆነ ሴት ሀሰት ቢሆንም ከ18 አመት በታች እንደሆነች በመናገር ውርጃ ማድረግ ተፈቅዷል። 

እንደ ማሪስቶፕስ ያሉ ድርጅቶች ውርጃ ከማቅረብ በተጨማሪ ህጉ እንዲላላ እና በህጉ ውስጥ እነዚህ ክፍተቶች እንዲገቡ ከፍተኛ ሚና ተጫውተዋል።

በአሁን ሰአት ውርጃ ከሚከናወንበት ዋና ዋና ምክንያቶች ዋናዎቹ

* በእርግዝና መከላከያ በአግባቡ አለመጠቀም
* ከትዳር አጋር ጋር ግጭት
* ልጅ ለማሳደግ በቂ ገንዘብ የለኝም በሚል
* ልቅ ወሲባዊ ግንኙነት ወዘተ ናቸው።

## ስታቲስቲክስ
በኢትዮጵያ በየቀኑ በአማካይ 3000 የሚደርሱ ፅንሶች የሚወርዱ ሲሆን በአመት እስከ 600,000 ውርጃ ይፈፀማል። ውርጃ የሚያስከትሉ መድሀኒቶች በጥቁር ገብያ ከሚሸጡ መድሀኒቶች ዋነኛ ናቸው።

## በኢትዮጵያውያን በባህል
ውርጃ በኢትዮጵያውያን ዘንድ  ነውር ድርጊት ነው። አብዛኞቹ ኢትዮጵያውያን ሴቶችን ልጆቻቸውን ከማስወረድ ይልቅ ወልደው ያሳድጋሉ። 

ከላይ የተጠቀሱት የእርዳታ ድርጅቶች ይህንን ባህል ለማስቀረትና ውርጃን ለማበረታታት ፍላጎት ቢኖራቸውም የነገሩ ይፋ መውጣት የ1997ቱ የውርጃ ህግ እንዲቀለበስ የሚያደርግ የህዝብ ቁጣ እንዳይቀሰቀስ በመፍራት ዝምታን ይመርጣሉ። 

## በሀይማኖት
በሁሉም ዋነኛ የኢትዮጵያ ሀይማኖቶች ውርጃ ሰውን እንደመግደል ይቆጠራል።

### በክርስትና
በክርስትና ሰው መኖር የሚጀምረው ከመወለዱ በፊት እንደሆነ መፅሀፍ ቅዱስ ያስረዳል።በተለይም ክርስቶስ ፅንስ ሆኖ በማርያም ማህፀን አድሮ ወደ አለም እንደመጣ የሚታመን መሆኑ ድርጊቱ በእግዚአብሔር ዘንድ  የተጠላ ነው። የሚከተሉት ጥቅሶች ተያይዘው ይጠቀሳሉ።

“በሆድ ሳልሠራህ አውቄሃለሁ፥ ከማኅፀንም ሳትወጣ ቀድሼሃለሁ፥ ለአሕዛብም ነቢይ አድርጌሃለሁ።”

  — ኤርምያስ 1፥5

“የሰውን ደም የሚያፈስስ ሁሉ ደሙ ይፈስሳል፤ ሰውን በእግዚአብሔር መልክ ፈጥሮታልና።”

  — ዘፍጥረት 9፥6

### በእስልምና
ፅንስ 120 ቀን ወይም 4 ወር ሲሞላው ነፍሱ ከስጋው እንደምትዋሃድና ሕይወት ያለው ሰው እንደሚሆን ስለሚታመን ፣ ዕድሜው ከተጠቀሰው በላይ የሆነን ፅንስ ማስወረድ ሰው እንደመግደል ይቆጠራል። በሌላ በኩል የሴቷ ሕይወት በእርግዝናዋ ምክንያት አደጋ ላይ ከወደቀ በማንኛውም ጊዜ ውርጃ የሚፈቀድ ሲሆን ፣ ነገር ግን ከፍተኛ የጤና ችግር ያለበትን ፅንስ ማስወረድ የሚፈቀደው ዕድሜው 4 ወር ያልሞላው መሆኑን ሲረጋገጥ ብቻ ነው።

ቁርዓን 6 : 151 « " ኑ ፣ ጌታችሁ በእናንተ ላይ እርም ያደረገውን ነገር ( በእርሱም ያዘዛችሁን) ላንብብላችሁ " በላቸው። " በእርሱ (በአላህ) ምንንም ነገር አታጋሩ። ለወላጆችም በጎብ ስራ (ስሩ)። ልጆቻችሁንም ከድህነት (ፍራቻ) አትግደሉ። እናንተንም እነርሱንም እንመግባችኋለንና። መጥፎ ስራዎችንም ከእርሷ የተገለፀውንም የተደበቀውንም ሁሉ አትቅረቡ። ያችንም አላህ እርም ያደረጋትን ነፍስ በሕግ ቢሆን እንጅ አትግደሉ። ይህን ታውቁ ዘንድ (አላህ) በእርሱ አዘዛችሁ" »

ቁርዓን 17 : 31 " ልጆቻችሁንም ድህነትን በመፍራት አትግደሉ ፣ እኛ እንመግባቸዋለን ፣ ( እናንተንም እንመግባለን) ፣ እነሱን መግደል ኃጢአት ነውና።"

## የውርጃ ተቋማት
በኢትዮጵያ ውርጃ በአብዛኛው የሚፈፀመው በመንግስት የጤና ተቋማት(የኢትዮጵያ የቤተሰብ መመሪያ ማህበር) እና በአሜሪካ መንግስት በገንዘብ የሚደገፉ ሜሪ ስቶፕስ ኢትዮጵያ ፣ ዲኬቲ ኢትዮጵያ ፣ IPAS የመሳሰሉት ናቸው። እነዚህ ድርጅቶች ውርጃ በማካሄድ ፣ ውርጃ ለመፈሰም የሚያችሉ ቁሳቁስ በማቅረብ ፣ ለአስወራጆች ስልጠና በመስጠት ፣ የውርጃ ህጋዊነትን ለማስፋፋት ግፊት በማድረግ ይታወቃሉ። 

በ2017 IPAS የተሰኘው ድርጅት በኢትዮጵያ ከ1,000,000 በላይ ጽንሶች እንዲወርዱ በቀጥታና በተዘዋዋሪ መሳተፉን አሳውቓል። 

## የውርጃ አካላዊና ስነልቦናዊ ተፅእኖ

### ስነልቦናዊ ተፅእኖ
ውርጃ የፈፀመች ሴት በተፈጥሮ እክል ጭንገፋ ካጋጠማት ሴት በተለየ መልኩ እነዚህ ስለልቦናዊ ተፅእኖዎች ሊያጋጥሟት ይችላሉ።

#### ማህበረሰቡን መፍራትና ሚስጥራዊነት
ውርጃ በማህበረሰቡ ዘንድ ስለሚጠላ ሴቲቱ ድርጊቱን ለረጅም ጊዜ ምናልባትም እድሜ ልክ ምስጢር ታደርገዋለች። ይህን የሚያህል ምስጢር ለብቻ መሸከም ከማህበረሰቡ የተለየች እንግዳ እንደሆነች እንዲሰማት ያደርጋታል። ምስጢሯን እንዳታወጣ በማህበረሰቡ እንደ "ጭራቅ" ሆና እንዳትታይ ትፈራለች

#### የህሊና ቀውስ
የእርግዝና ምልክቶችን ማየት ለብዙ ቀን በሆድ ውስጥ መሸከም ከዚያም ማስወረድ የህሊና መቃወስ ያስከትላል።

#### ፀፀት
ጥናቶች እንደሚያሳዩት ብዙ ሴቶች እንዳስወረዱ ለጥቂት ጊዜ እረፍት የሚሰማቸው ቢሆንም በጊዜ ሂደት ፣ የማይለቅ የፀፀት ስሜት ይኖርባቸዋል።ሌሎች የራሷ ልጆች ወይም የሌላ ሰው ልጆች የተለያየ ደረጃ ሲደርሱ በምታይበትና በምትሰማበት ጊዜ የሞተው ልጅ ወልዳው ቢሆን የት ይደርስ ነበር? ምን አይነት ሰው ይሆን ነበር? በሚሉ ሀሳቦች ይረብሻሉ። 

#### የህሊና መደንዘዝ
ውርጃን አስከትሎ የሚመጣው የህሊና ወቀሳ ከባድ በመሆኑ አንዳንድ ሴቶች ሁኔታውን ለመጋፈጥ ራሳቸውን ያደነዝዛሉ።  ድርጊቱ ቀላል እንደሆነና ምንም እንዳይደለ ለራሳቸው በመንገር  ከህሊናቸው ይደበቃሉ።

### አካላዊ ጉዳቶች
ውርጃ  በሴቶች መራቢያ አካላት ላይ የሚያደርሰው ጉዳት የተለያየ ደረጃ አለውነው። እንደሁኔታው እነዚህ ጉዳቶች ሊያጋጥሙ ይችላሉ

#### የከሸፈ ውርጃ
ሴቲቱ የዋጠችው መድሀኒት ፅንሱን ሲገድለው ነገር ግን ፅንሱ ሳይወጣ ሲቀር የሚፈጠር ነው። ይህም የሚከተሉትን ጉዳቶች ያደርሳል

* ኢንፌክሽንና የደም መመረዝ
* ከህፃኑ አካላት ሳይወጣ የቀረ አካል ካለ በማህፀን ውስጥ ይበሰብሳል። ይህም ለመካንነት የሚደርግ የሆነ ኢንፌክሽን ሊፈጥር ይችላል።
* የደም መመረዝ(sepsis)በማህፀን የተፈጠረ ኢንፌክሽን ወደ ደም ዝውውር ሲዛመት የሚፈጠር ለህይወት አስጊ የሆነ ሁኔታ ነው።
* ከቁጥጥር ውጭ የሆነ የደም መፍሰስ :- የፅንስ እትብት ሁለት ደም ቅዳና ሁሉት ደም መልስ የደምስሮችን የያዘ ነው። በውርጃ ጊዜ ተፈጥሯዊ ባልሆነ መልኩ በሚቆረጥበት ጊዜ ማህፀን ካልተኮማተረ ከቁጥጥር ውጭ የሆነ ፈጣን የደም መፍሰስ (hemorrhage) ሊያጋጥም ይችላል
* የማህፀን መበሳት:- ፅንሱን ለመቆራረጥ የሚያገለግለው መሳሪያ በስህተት የማህፀንን ግድግዳ ከበሳ ከባድ የደም መፍሰስ ከማስከተሉም በተጨማሪ የሽንት ፊኛ(ፊስቱላ) እንዲሁም አንጀት  ላይ ጉዳት ያደርሳል። ይህም ህይወት አድን ድንገተኛ ቀዶህክምና ይጠይቃል።
* በማሽን ውርጃ ለመፈፀም የማህፀን በር መወጠርና መከፈት ይኖርበታል። መሳርያው የማህፀንን በር ከመጠን በላይ ከወጠረው የማህፀን መተርተር(laceration) ሊያጋጥም ይችላል። 

#### የእንሽርት ውሀ
በውርጃ ክንውን ወቅት የእንሽርት ውሀ ባልታወቀ ምክንያት ወደ ደም ዝውውር ከገባ ፈጣን ሞት ያስከትላል።

#### የረጅም ጊዜ ጉዳቶች
ተፈጥሮአዊ ባልሆነ መልኩ የሚከናወን የማህፀን በር መከፈት የማህፀን በር ጡንቻዎች እንዲዳከሙ ያደርጋል። ይህም ወደፊት የሚፈጠሩ እርግዝናዎች ያለጊዜያቸው እንዲወለዱ ወይም እንዲጨናገፉ ያደርጋል።

#### አሸርማን ሲንድረም
ውርጃው ከተፈፀመ በኋላ የሚደረገው ማህፀንን የመዛቅ ሂደት(መጥረግ) በማህፀን ግድግዳ ላይ ጠባሳ እንዲፈጠር ያደርጋል።ይህም ለወደፊቱ ከባድ የወር አበባ ባስ ሲልም መካንነት ያስከትላል።

## ዋቢ ምንጮች